**מושגים בחודש ניסן**

 **כתבו כותרת לכל מושג/ הגדרה**

ברכה שמברכים רק בימי חודש ניסן. מי שרואה בחודש זה אילנות-מאכל – לפחות שני עצים כאלה – הנתונים בפריחתם, צריך לברך: "ברוך אתה ה' אלוקינו מלך העולם, שלא חיסר בעולמו כלום, וברא בו בריות טובות ואילנות טובות ליהנות בהם בני אדם".

ברכה זו מברכים רק פעם אחת בשנה, בפעם הראשונה בחודש ניסן, כשרואים את האילנות פורחים. מי שכבר בירך את הברכה, אינו חוזר עליה באותה שנה, גם אם ראה אילן-מאכל ממין אחר פורח.

בראש-חודש ניסן הייתה חנוכת המזבח של המשכן. במשך שנים-עשר ימים הקריבו שנים-עשר נשיאי השבטים קרבנות מיוחדים לחנוכת המזבח. בכל יום נשיא אחר. זכר לכך נקבע המנהג עד היום הזה "לקרות פרשת הנשיא שהקריב בו-ביום, החל מראש-חודש ניסן ועד י"ג ניסן בו קוראים על חנוכת המזבח.

מצה שמורה היא כינוי למצות מהודרות שנאפו מקמח שנשמר בהקפדה מיוחדת שלא יבוא במגע עם מים כבר משעת הקצירה

מצה שרויה היא [מצה](https://www.yeshiva.org.il/wiki/index.php?title=%D7%9E%D7%A6%D7%94) שהושרתה במים, או שנפלו עליה טיפות מים או מאפה שנאפה מקמח מצה שנשרה במים. בקרב מרבית קהילות ה[חסידים](https://www.yeshiva.org.il/wiki/index.php?title=%D7%94%D7%97%D7%A1%D7%99%D7%93%D7%95%D7%AA) נהגו שלא לאכול ב[פסח](https://www.yeshiva.org.il/wiki/index.php?title=%D7%A4%D7%A1%D7%97) מצה שרויה, מחשש שמא יש בתוך המצה קמח שלא נאפה דיו, או שנדבק על גבי המצה מעט קמח, ואז הקמח יחמיץ. בחב"ד נזהרים מאוד שלא לאכול 'שרויה'.

השבת שלפני חג הפסח, מכונה בשם שבת הגדול. בשבת זו נהוג כי הרב דורש בהלכות חג הפסח. כמו כן, לאחר תפילת מנחה נהוג לקרוא חלק מההגדה, מתחילתה (עבדים היינו) ועד לקטע המסתיים "לכפר על כל עוונותינו."

כאשר יום השבת חל מיד לאחר-יום טוב, (כמו בשנה זו, שביעי של פסח חל ביום שישי) עלינו לערוך "עירוב תבשילין" על-מנת להתיר את הדלקת הנרות והבישול ביום שישי, לקראת השבת. העירוב נערך בערב החג ובאמצעותו מותר להכין מזון טרי (בדרכים המותרות ביום-טוב – באמצעות הדלקת אש מאש וכדומה) עבור השבת.

עבור העירוב יש להכין מזון מבושל (בשר או דגים בנפח של 27 סמ"ק) וכן לחם או חלה - ובפסח כמובן יש לקחת מצה. יש לשמור את העירוב עד לאחר סיום הבישולים לשבת. נהוג לאכול מהמאכלים של עירוב התבשילין בסעודת יום השבת.

יש לברך: ברוך אתה ... במצוותיו וציוונו על מצוות עירוב" , ולאחר-מכן להוסיף:

"בעירוב הזה יהיה מותר לנו לאפות, ולבשל, ולהטמין, ולהדליק נר, ולתקן ולעשות כל צרכינו מיום-טוב לשבת".

אחרי ביצוע העירוב, ניתן להכין מאכלים לשבת. יש לוודא שהמזון מוכן לגמרי בטרם תיכנס השבת.

**חשוב לזכור!**

בדיקת חמץ – יש לבדוק גם ברכב/משרד/מחסן – כל מקום שאנו נוהגים להכניס לשם חמץ ונשתמש בו בפסח (לא מכרנו אותו לגוי).

צחצוח שיניים ובדיקת הכיסים - בבוקר י"ד ניסן, לפני סוף זמן אכילת חמץ יש לזכור לצחצח שיניים ולבדוק שוב את הכיסים לראות שאין בהם חמץ.

שפתון, קרם ידיים, וכל דבר שבא במגע עם האוכל/ פה – חייב הכשר מהודר לפסח

בפלסטלינה ובר-בצק – יש תערובת חמץ, אסור להשתמש בהם בפסח